Baikonur

Baikonur (kaz.: Байқоңыр / Baiqoñyr, ven.: Байкону́р) om lidn Kazahstanan keskuzpalan suves. Mülüb Kazahstanan Kizilordan agjaha. Istorii Eländpunktan aluz om pandud vl 1955 kuti Leninskii-žilo. Vl 1969 se sai lidnan statusad, i vhesai 1995 nimitihe Leninsk:aks (ven.: Ленинск). Vspäi 1995 lidn nimitase nügüdläižikš i alištase agjan tobmudele oikti Kazahstanan käskusišton mödhe. Lidn i ühtennimine kosmodrom oma Venäman kortomas vhesai 2050, Venäman federaližen znamoičendan lidnan statusanke, sauptud administrativiž-territorialine ühtnik. Baikonur šingotase aerokosmižel tegimištol da tedol, kohenduzsauvondan edheotandoil, lämuzelektrokeskusel i torguindal. Geografijan andmused Lidn sijadase agjan keskuzpalan lodehes, Sirdarj-jogen oiktal korktal randal, 100 m ü.m.t. keskmäižel korktusel. Klimat om terav kontinentaline, kuiv da päivoikaz vodes läbi. Keza om räk hätkeline, päivän i ön lämuziden erind om znamasine. Tal'vaig om pakaižidenke, madalanke lumikatkenke (10..20 santimetrhasai tobjimalaz) i tulleikaz, sumeged oma paksud. Voden keskmäine lämuz om +9,1 C°, kezakun-elokun +24,4..+27,2 C°, tal'vkun-uhokun −5,8..−9,6 C°. Ekstremumad oma −38,0 C° (viluku) i +48,0 C° (heinku). Kezaaigan minimum om +5,0 C° (kezaku, eloku), tal'vaigan maksimum om +20,4 C° (uhoku). Ei voi panda halad kezakus-elokus. Paneb sadegid 131 mm vodes, läz tazomäras kuidme (5..17 mm kus). Grunt jädub tal'vel 130 santimetrad süvüdehesai keskmäras. Eläjad Vn 2020 redukus lidnan kaikenaigaižiden eläjiden lugu oli 39,432 ristitud (Kazahstanan rahvahanikad), täuz' ristitišt — 76,019 eläjad. Vl 2009 lidnan eläjiden lugu oli 36,175 ristitud, vl 2018 — 39,161 ristitud. SATÜ:n kaikiš suremb ristitišt oli läz 140 tuhad ristituid vl 1990. Rahvahad (täuden ristitišton keskes, 76,500 rist. vl 2019): kazahlaižed — 91,74 %, venälaižed — 5,63 %, korejalaižed — 1,17 %, toižed rahvahad — 1,46 %. Galerei Irdkosketused Lidnan oficialine sait (baikonuradm.ru). (ven.)